b'\n_START_ARTICLE_\nViek\xc5\xa1ni\xc5\xb3 gimnazija\n_START_SECTION_\nIstorija\n_START_PARAGRAPH_\n1636 metais Viek\xc5\xa1niuose \xc4\xafkuriama parapijin\xc4\x97 mokykla, kuri po paskutiniojo Lietuvos \xe2\x80\x93 Lenkijos padalijimo u\xc5\xbedaryta. 1865 m. \xc4\xaestegta pradin\xc4\x97 mokykla d\xc4\x97stomaja rus\xc5\xb3 kalba. 1911 m. Knabiko namuose (dab. Bir\xc5\xbei\xc5\xa1k\xc5\xb3 g. Nr. 7) atidaroma keturklas\xc4\x97 rusi\xc5\xa1koji mokykla, 1916 m. joje pradeda mokyti lietuvi\xc5\xa1kai. 1917 m. pamokinis darbas nutr\xc5\xabko. 1919 m. Lietuvai atgavus suverenum\xc4\x85, mokykla pradeda nenutr\xc5\xabkstam\xc4\x85 pedagogin\xc4\x99 veikl\xc4\x85 d\xc4\x97stom\xc4\x85ja lietuvi\xc5\xb3 kalba. Veik\xc4\x97 4 klas\xc4\x97s. 1922 m. greta provoslav\xc5\xb3 cerkv\xc4\x97s i\xc5\xa1kirstas \xc5\xbeem\xc4\x97s sklypas tipinei keturklasei mokyklai statyti ir 1925 m. joje jau vyko pedagogin\xc4\x97 veikla. Iki 1936 m. mokykla buvo vadinama Viek\xc5\xa1ni\xc5\xb3 vidurine mokykla, v\xc4\x97liau \xe2\x80\x93 Viek\xc5\xa1ni\xc5\xb3 valstybin\xc4\x97 progimnazija. 1940 metais mokykla reorganizuojama \xc4\xaf vidurin\xc4\x99, 1941 metais i\xc5\xa1 vidurin\xc4\x97s mokykla tapo progimnazija, o jau po met\xc5\xb3 ji tampa gimnazija._NEWLINE_1950 metais Viek\xc5\xa1ni\xc5\xb3 gimnazija sujungiama su pradine mokykla ir pavadinama Viek\xc5\xa1ni\xc5\xb3 vidurin\xc4\x97 mokykla. 2007 m. prad\xc5\xbeioje \xc5\xa0vietimo ir mokslo ministerijos vidurinio ugdymo programos akreditacijos komisija, dalyvaujant vertinimo komisijos pirmininkei R. Pocienei bei direktoriui R. Griciui nutar\xc4\x97 Viek\xc5\xa1ni\xc5\xb3 vidurin\xc4\x97s mokyklos program\xc4\x85 akredituoti, t. y. pritar\xc4\x97, kad mokykla tapt\xc5\xb3 gimnazija.'